Ragna og Olav Ringdal hadde en sønn med psykisk utviklingshemming, og Ragna drev i mange år sosialt arbeid på vegne av det som i datidens språkbruk het «åndssvakesaken». Hun stod bak «Ragna Ringdals Klubb», som arbeidet for å bedre denne gruppens kår. Etter Ragna Ringdals bortgang i 1951 donerte ektemannen til et nytt daghjem for utviklingshemmede, og 10. september 1953 åpnet dørene på Nordre Åsen i Oslo. Prinsesse Astrid foresto åpningen, og forfatter Inger Hagerup skrev diktet «Våre små søsken» som prolog til høytideligheten.